Καρμιώτισσα Πάνω Πολεμιδιών

Η **Καρμιώτισσα** είναι κυπριακή, ποδοσφαιρική ομάδα με έδρα την κοινότητα Πάνω Πολεμιδιών της επαρχίας Λεμεσού. Ιδρύθηκε το 1979. Χρώματα της ομάδας είναι το πορτοκαλί, το λευκό  και το κόκκινο. Έδρα της ομάδας είναι το Κοινοτικό Στάδιο Πάνω Πολεμιδιών. Η Καρμιώτισσα έχει τέσσερεις συμμετοχές στην Α΄ κατηγορία Κύπρου.

## Ιστορία
Η Καρμιώτισσα ιδρύθηκε το 1979 από πρόσφυγες κάτοικους των Πάνω Πολεμιδιών. Η ονομασία της προέρχεται από το εξωκλήσι της Παναγίας της Καρμιώτισσας που βρίσκεται στα Πάνω Πολεμίδια. Επίσημα χρώματα της ομάδας είναι το κόκκινο και το άσπρο. Η Καρμιώτισσα λειτούργησε ως πολιτιστικός σύλλογος και δημιούργησε ποδοσφαιρικό τμήμα.

Η ποδοσφαιρική ομάδα εντάχθηκε στην Επαρχιακή Ποδοσφαιρική Ομοσπονδία Λεμεσού (ΕΠΟΛ). Την περίοδο 1987-88 συμμετείχε για πρώτη φορά στις διοργανώσεις της Κυπριακής Ομοσπονδίας Ποδοσφαίρου (ΚΟΠ), στη Δ΄ κατηγορία 1987-88. Την περίοδο εκείνη η Δ΄ κατηγορία ήταν χωρισμένη σε τρεις ομίλους. Η Καρμιώτισσα συμμετείχε στον όμιλο Λεμεσού-Πάφου. Τερμάτισε στην τελευταία θέση και υποβιβάστηκε. Συνέχισε στις διοργανώσεις της ΕΠΟΛ έως το 2009.

Το 2009 αγωνίστηκε στο πρωτάθλημα ένταξης 2009 και κέρδισε την άνοδο της στην Δ΄ κατηγορία νικώντας στον τελευταίο αγώνα την Ένωση Νέων Ύψωνα με 4-0 (11 Ιουνίου 2009) επιστρέφοντας μετά από χρόνια στις κατηγορίες της Κυπριακής Ομοσπονδίας Ποδοσφαίρου. Την ίδια περίοδο έχασε στον τελικό του κυπέλλου κυπελλούχων ΣΤΟΚ με 2-1 από το ΘΟΪ Μοναγρίου.

Την περίοδο 2009-2010 τερμάτισε στην 8η θέση του πρωταθλήματος, εξασφαλίζοντας την παραμονή της στην κατηγορία και την επόμενη περίοδο. Την περίοδο 2010-2011 τερμάτισε στην 4η θέση, ένα μόλις βαθμό μακριά από την 3η θέση που εξασφάλιζε την άνοδο στην Γ΄ κατηγορία, επίτευγμα που κατάφερε την αμέσως επόμενη περίοδο εξασφαλίζοντας τη δεύτερη θέση του πρωταθλήματος. Την άνοδο στη Γ΄ κατηγορία ακολούθησε η άνοδος στη Β΄ κατηγορία την αμέσως επόμενη περίοδο, αφού η Καρμιώτισσα Πάνω Πολεμιδιών τερμάτισε στην πρώτη θέση, εξασφαλίζοντας παράλληλα και το πρωτάθλημα. Ωστόσο, για την περίοδο 2013-2014 είχε προαποφασιστεί να διαχωριστεί η Β΄ κατηγορία σε δύο ομίλους, με αποτέλεσμα η Καρμιώτισσα να συμμετάσχει στον Β2 όμιλο, με το Β1 όμιλο να αποτελεί το αμέσως ανώτερο επίπεδο και όχι η Α΄ κατηγορία. Για αυτή την περίοδο βραβεύτηκε από την ΚΟΠ ως σωματείο ήθους στην Γ΄ κατηγορία.

Την επόμενη περίοδο, συμμετέχοντας στο Β2 όμιλο, κατέκτησε το πρωτάθλημα και συνάμα τη συμμετοχή στο Β1 όμιλο. Ωστόσο, η ΚΟΠ αποφάσισε την ενοποίηση των δύο ομίλων και την επαναφορά της Β΄ κατηγορίας σε μια ενιαία κατηγορία την περίοδο 2014-15. Η Καρμιώτισσα τερμάτισε στην πέμπτη θέση, την υψηλότερη στην ιστορία της. Παράλληλα έφτασε μέχρι τα προημιτελικά του κυπέλλου Κύπρου 2014-15 όπου αποκλείστηκε από την Ομόνοια.

Η μεγαλύτερη επιτυχία στην ιστορία της ομάδας αποτελεί η άνοδος της στην Α΄ κατηγορία για την περίοδο 2016-17 μέσω του πρωταθλήματος Β΄ κατηγορίας 2015-16.  Μαζί με την άνοδο εξασφάλισε και τον τίτλο της πρωταθλήτριας Β΄ κατηγορίας για πρώτη φορά στην ιστορία της. Προπονητής της ομάδας την περίοδο αυτή ήταν ο Λιάσος Λουκά και πρόεδρος του διοικητικού συμβουλίου ο Νίκος Παπάς.

Επειδή το Κοινοτικό Στάδιο Πάνω Πολεμιδιών δεν πληρούσε τις προδιαγραφές για διεξαγωγή αγώνων Α΄ κατηγορίας, η Καρμιώτισσα δήλωσε ως έδρα το τότε υπό κατασκευή ΑΕΚ Αρένα. Η Καρμιώτισσα θα αγωνιζόταν για πρώτη φορά στο γήπεδο αυτό την δεύτερη αγωνιστική. Ωστόσο, επειδή δεν είχαν ακόμη ολοκληρωθεί τα έργα κατασκευής του σταδίου, τον πρώτο της εντός έδρα αγώνα στην Α΄ κατηγορία τον έδωσε στο Στάδιο Αμμόχωστος. Στη συνέχεια, κατόπιν εισήγησης εμπειρογνώμονα όπως το νέο γήπεδο να χρησιμοποιηθεί μόνο από μία ομάδα τον πρώτο χρόνο λειτουργίας του, η Καρμιώτισσα χρησιμοποίησε ως έδρα το νέο ΓΣΖ.

Στον πρώτο αγώνα της η ομάδα στην Α΄ κατηγορία εξήλθε ισόπαλη εκτός έδρας με τον Άρη Λεμεσού. Η πρώτη νίκη της ομάδας στην ανώτατη κατηγορία ήρθε στον εντός έδρα αγώνα της με τον Ερμή Αραδίππου στο νέο ΓΣΖ όταν κέρδισε με 3-0. Σημαντική ήταν η εκτός έδρας νίκη της επί της Ανόρθωσης με 1-0. Συνολικά η Καρμιώτισσα πέτυχε 10 νίκες, έφερε 7 ισοπαλίες και δέχθηκε 19 ήττες. Διεκδίκησε την παραμονή της στην κατηγορία μέχρι και την τελευταία αγωνιστική. Ωστόσο, ισοβάθμησε με τη Δόξα Κατωκοπιάς και λόγω χειρότερης διαφοράς τερμάτων στα μεταξύ τους παιχνίδια, υποβιβάστηκε. Ακολούθησε ακόμη μια συμμετοχή στην Α΄ κατηγορία την περίοδο 2020-21 όπου υποβιβάστηκε ξανά στην Β΄ κατηγορία. Το 2021 η Καρμιώτισσα πέρασε στην ιδιοκτησία του Ρώσου επενδυτή Ντμίτρι Πιούνιν. Το 2022 κατέκτησε για δεύτερη φορά το πρωτάθλημα της  Β΄ κατηγορίας και προβιβάστηκε στην Α΄ κατηγορία. Την ίδια χρονιά έγινε επίσημο χρώμα και το πορτοκαλί, που είναι και το χρώμα της εταιρίας του Πιούνιν. Τις επόμενες 2 περιόδους κατάφερε να παραμείνει στην Α΄ κατηγορία τερματίζοντας στην 10η και στην 11η θέση της βαθμολογίας αντίστοιχα. Την περίοδο 2024-25 υποβιβάστηκε και πάλι στην  Β΄ κατηγορία.   





1Η Δ΄ κατηγορία ήταν χωρισμένη σε τρεις ομίλους. Η Καρμιώτισσα Πάνω Πολεμιδιών συμμετείχε στον όμιλο Λεμεσού-Πάφου.
Συμμετοχές ανά κατηγορία

Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου έως και την περίοδο 2019-20 καθώς και στις διοργανώσεις κυπέλλου έως και την περίοδο 2018-19.




## Τίτλοι
* Πρωταθλήματα Β΄ κατηγορίας (2): 2016, 2022
* Πρωταθλήματα Γ΄ κατηγορίας (1): 2013
* Πρωταθλήματα Β2 (1): 2014
* Κύπελλο ΕΠΟΛ (3): 2002, 2007, 2009

## Δείτε επίσης
* Ποδόσφαιρο στην Κύπρο

## Παραπομπές


## Πηγές

* 
* 
* 
* 
* 

## Εξωτερικοί σύνδεσμοι
* 


Κατηγορία:Αθλητικοί σύλλογοι Επαρχίας Λεμεσού
Κατηγορία:Ιδρύσεις αθλητικών συλλόγων το 1979
Κατηγορία:Ποδοσφαιρικές ομάδες Κύπρου (ανδρών)
Κατηγορία:Ποδοσφαιρικές ομάδες Κύπρου (γυναικών)